钦定古今图书集成/明伦汇编/官常典/第423卷 > 隋
## 钦定古今图书集成/明伦汇编/官常典/第423卷 > 隋

隋初，以门下省掌部从朝直太仆寺统骅骝等署，而
临朝大驾则以左右卫诸将军领仗。其奉车都尉掌
驭副车。

按《隋书百官志》，“高祖既受命，改周之六官，其所制名，
多依前代之法。置门下省太仆寺，左右卫门下省，纳
言二人，给事黄门侍郎四人，录事通事令史各六人。
又有散骑常侍、通直散骑常侍各四人，谏议大夫七
人，散骑侍郎四人，员外散骑常侍六人，通直散骑侍
郎四人，并掌部从朝直。又有给事二十人，员外散骑”
侍郎二十人，奉朝请四十人，并掌同散骑常侍等。
太仆寺有兽医博士员。统骅骝、乘黄、龙厩、车府、典牧
牛羊等署，各置令二人，乘黄、车府则各减一人，丞二
人，乘黄则一人，典牧牛羊则各三人。

左右卫，“各大将军一人，将军二人，掌宫掖禁御，督摄
仗卫。又各有奉车都尉六人，掌驭副车。”

### 炀帝大业三年以殿内省专司仪卫而奉车都尉及尚乘尚辇皆属之

按《隋书炀帝本纪》，不载按《百官志》，“炀帝即位，多所
改革。三年定令，分门下、太仆二司，取殿内监名以为
殿内省。置监正四品，少监从四品，丞从五品，各一人，
掌诸供奉。又有奉车都尉十二人，掌进御舆马。统尚
食、尚药、尚衣、尚舍、尚乘、尚辇等六局，各置奉御二人，
正五品。皆置直长以贰之。正七品。”尚食直长六人，又
有食医员。尚药直长四人，又有侍御医、司医、医佐员。
尚衣，即旧御府也，改名之，有直长四人。尚舍，即旧殿
中局也，改名之，有直长八人。尚乘局置左右六闲：一
左右飞黄闲，二左右吉良闲，三左右龙媒闲，四左右
𫘦𬳿闲，五左右𫘝𫘨闲，六左右天苑闲。有直长十四
人，又有奉乘十人。尚辇，有直长四人，又有掌辇六人。